Ginga Nagareboshi Gin -figuurit

80-luvun lopulla valmistettuihin figuureihin liitetään usein sana **Gashapon** (jap. ガシャポン), joka viittaa japanilaisista kolikkoautomaateista saataviin keräiltäviin leluihin ja esineisiin. Automaatti toimii yksinkertaisesti laittamalla kolikon sisään, jolloin automaatista tipahtaa tuotteen sisältävä kapseli. Gashapon on **Bandai Companyn** rekisteröimä tavaramerkki ja usein laitteista saatavat tuotteet ovat pieniä muovisia keräilyfiguureita animesta, mangasta tai muusta suositusta aiheesta.
GNG-figuurit ovat yksivärisiä, mutta alkuperäisessä kolikkoautomaatin mainoslapussa figuurit ovat värillisiä, joten pidetään mahdollisena, että nämä figuurit on tarkoitettu itse maalattavaksi.

## 1. sarja

**Hahmot:** Sniper, Riki, Oliver, Musashi, Moss, Kurotora, Cross, Ben, Gin, John sekä Akakabuto A ja B.

Ensimmäinen sarja jaetaan kolmeen kokoon.

#### **Pienet figuurit**

Gashapon-figuurit, jotka ovat tulleet kolikkoautomaateista. Pienet figuurit tunnistaa niiden taustapuolella olevasta merkinnästä **©T/S T•T B.**

Pienten figuurien värivariaatiot ovat pääsääntöisesti valkoinen, ruskea, pronssi ja hopea.

#### **Keskikokoiset figuurit**

Vain Ginistä on tehty keskikokoinen figuuri. Keskikokoinen figuuri on lähes identtinen pienen Gin-figuurin kanssa, se on vain hiukan suurempi ja sen erottaakin parhaiten taustapuolella olevasta merkinnästä **©T/S T•T**

Keskikokoisesta Gin-figuurista on tiedettävästi kaksi värivariaatiota: pronssi ja tummanruskea.

#### **Isot figuurit**

Isoimmat figuurit ovat tulleet todennäköisesti kylkiäisinä makeisrasioita ostettaessa, jolloin ostaja on saanut sattumanvaraisen figuurin erillisessä boksissa. Pääsääntöisesti pienten ja isojen figuurien välillä ei ole koon lisäksi suurempaa eroa, lukuunottamatta Gin-figuuria, jolla on isossa versiossa hieman mutkalle menevä häntä.

Isojen figuurien taustapuolen merkintä on **©T/S T•T** ja niiden värivariaatioihin kuuluvat hopea, ruskea, pronssi, tummanruskea sekä sininen. Akakabuto B on figuureista ainoa, jota ei ole tehty isossa koossa.

## 2. sarja

**Hahmot:** Gin, Smith, Madara, Uzuki, Hazuki, Minazuki, Kisaragi, Akatora, Chutora, Bemu, Kurojaki ja Benizakura.

Toinen sarja löytyy vain pienessä koossa eli 1. sarjan pienten figuurien mukaisesti ne ovat Gashapon-figuureja ja niiden taustapuolelta löytyy merkintä **©T/S T•T B.**. Värivariaatioina hopea, pronssi, ruskea ja valkoinen.

2. sarja mielletään sarjoista harvinaisemmaksi ja tämä näkyy myös figuurien myyntihinnoissa huutokaupoissa. Tarkkaa syytä tälle ei ole selvillä, mutta on mahdollista, että figuureista on esimerkiksi tehty pienempi erä.

## Figuurien saatavuus ja arvo

GNG-figuureita ei enää valmisteta, joten niitä on saatavilla pääsääntöisesti esim. huutokaupoista. Figuureihin on törmätty mm. seuraavissa huutokaupoissa: Huuto.net, eBay, Yahoo!Japan ja Mercari. Toisinaan niitä saattaa kuitenkin eksyä myyntiin myös anime ja manga -aiheisiin verkkokauppoihin, kuten Urumiin.

Figuureja on myynnissä sekä yksittäin, että isompina paketteina. Isommissa paketeissa ostaminen mahdollistaa figuurien saamisen jopa edulliseen 10-20€ / kpl hintaan, mutta yksittäisinä hinta voi nousta huomattavasti korkeammalle. Paketit liikkuvat yleensä 100-300€ paikkeilla, joka voi mahdollistaa jopa koko setin saamisen kerralla.

Ensimmäisen sarjan figuurit liikkuvat pääsääntöisesti 8-50€ / kpl hintahaarukassa riippuen hahmosta, koosta ja väristä, joista sininen saattaa harvinaisimpana mennä jopa 50€ ylöspäin.

Toisen sarjan figuurit lähtevät 10€ ylöspäin jopa satoihin euroihin / kpl. Viime vuosina ne ovat olleet Suomen puolella myynnissä 50-150€ / kpl.

1. ↑ https://fi.wikipedia.org/wiki/Gashapon